**Tilleggsforslag Kvotemelding 2.0 fra Ronny Wilhelmsen**

**Innstilling red. kom: Oversendes styret**

Båter under 11m er grunnstammen i mange kystsamfunn, og Finnmark Ap er derfor imot strukturering under 11 meter.

• Kreve forutsigbarhet i rammebetingelsene ved at dagens kvoter ikke flyttes fra mindre flåtegrupper og over til større flåtegrupper

• Jobbe for mer fleksibilitet og alternative fangstmetoder og fartøybruk for dagens trålkonsesjoner

• Jobbe for et leveringspliktsystem som fungerer etter sin hensikt, at det kvantum som ligger i trålkonsesjoner med leveringsplikt i det nye fylket blir landet ved anleggene i fylket slik at vi sikrer sysselsetting og verdiskaping i de tilgodesette kystsamfunnene

• At trålstigen endres slik at kvoter overføres fra havfiskeflåten til kystflåten og åpen gruppe

Forslag fra AUF: - Ariana

**Wisting-feltet - Skattebetalernes verste fiende**

**Innstilling red. kom.; Avvises. Dissens Tobias AUF.**

Tiden for leting etter norsk olje er over. Vi lever i en verden som er hardt rammet av klimaendringene med naturkatastrofer, ekstremvær, og et arktis som i mars 2022 lå på 12,2 grader. Det er hele 40 grader over normalen.

Vi kan ikke tillate utbyggingen av et nytt oljefelt som vi vet vil stride med klimamålene, i følge både FN og IEA. Equinors konsekvensutredningen hadde verken finansiell klimarisiko, eller en vurdering om forventet utslipp fra et nytt oljefelt som Wisting-feltet ville være i tråd med 1,5-gradersmålet. Wisting-feltet antas å inneholde opptil 500 millioner fat oljeekvivalenter. Det vil føre til utslipp på over 200 millioner tonn CO2. Det tilsvarer fire ganger Norges samlede klimagassutslipp ved utgangen av 2021.

Det argumenteres med arbeidsplasser for unge i nord, og i Finnmark. Realiteten er at oljenæringen skiftes ut. De unge dyktige fagarbeiderne som utdannes skal ha en sikker fremtid i arbeidslivet, og det er i ny grønn industri. Vi er nødt til å satse på arbeidsplasser som er fremtidsrettede og klimavennlige. Arbeiderpartiet skal jobbe for vanlige folk, og de fortjener jobb i trygge fremtidsrettede næringer, som gir verdiskapning i nord med naturressurser. Verden går mot en grønn omstilling, som betyr at oljen blir mindre verdifull. Norge må være et foregangsland når det kommer til grønn næring.

Oljefeltet vil plasseres midt i det arktiske dyrelivet, vil være det nordligste noensinne og; rett mot iskantsonen, i et område som tidligere var dekket av is. Naturen står i fare, og det er lite som tyder på en faktisk finansiell fortjeneste. Equinors egne vurderinger tilsa i utgangspunktet at prosjektet ikke ville være lønnsomt, men Stortingets oljeskattpakke har ført til enorm økonomisk gevinst for selskapet Equinor, men ikke skattebetalere eller staten. Den finansielle klimarisikoen ved å åpne Wisting-feltet er at oljen vil bli mindre verdt fordi verden er i gang med en grønn omstilling fra fossilt til fornybart. Det betyr at hele Wisting-drømmen er et rent pengespill, som vil gå utover Finnmarks lokale næringsliv. Wisting-feltet vil trenge enorme mengder strøm fra fastlandet. Dette betyr en økning i strømprisene i Finnmark som vil gå utover lokalbefolkningen, mens det fyller lommene til oljebaroner i sør.

AUF vil at:

* Det skal være et tydelig nei til Wisting-feltet
* Man skal forvalte nordområdene på en forsvarlig måte, og med det iskantsonen
* Norge skal bli både økonomisk og energimessig uavhengig av petroleum innen 2035
* Norge skal ha en forsvarlig og styrt avvikling av petroleumsindustrien med full avvikling innen 2035
* Områdene i iskantsonen ikke skal omfattes av TFO-ordningen

**Tilleggsforslag Kvotemeldinga 2.0 fra Gamvik AP – Ragnhild**

**Innstilling red. kom.; Oversendes styret**

**Vi mener at regjeringen i det videre arbeidet med kvotemeldinga må styre etter målet om å sikre bosetting i fiskeriavhengige samfunn, og svare ut hvordan man konkret skal bringe kvotesystemet i tråd med de overordnede mål Stortinget har vedtatt, jfr Riksrevisjonens rapport.**

* Økte kvoter (kvotebonus) til de fartøyene som leverer fersk fisk til mottak. Dette vil være til gunst for videreforedling i Norge og for den kystnære flåten som leverer lokalt.
* Ytterligere kvotebonus til fartøy som leverer fersk fisk til bedrifter som bearbeider råstoffet, eksempelvis filet, saltfisk etc.
* Styrke kvotegrunnlaget til den minste flåten under 11 meter for å sikre at denne gruppen kan drive mer lønnsomt uten strukturvirkemidler, som jo Hurdalsplattformen har satt foten ned for
* Økt avsetning til åpen gruppe. Denne andelen må tas av toppen før fordeling mellom kyst- og havgående flåte foretas.

***Hensynet til samisk kultur må ivaretas***

Havressursloven slår fast at forvaltningstiltak skal være med og sikre det materielle grunnlaget for samisk kultur. **Vi ber om at departementet i det videre arbeidet med kvotemeldingen sørger for at hensynet til samisk bosetting og kultur blir vurdert særskilt for å få på plass tiltak som gir effekt.** Den sjøsamiske kulturen har gjennom mange tiår vært i en særlig sårbar situasjon. Oppfølgingen av kystfiskeutvalget gjennom en lovfesting av retten til fiske i definerte samiske områder og innføring av kystfiskekvota har uten tvil bidratt til en mer positiv utvikling mange steder. Likevel er det fortsatt behov for fiskeripolitiske grep og økte kvoter for å sikre det materielle grunnlaget for den sjøsamiske kulturen.

***Man bør ta diskusjonen om grunnrentebeskatning***

Vi har merket oss at regjeringen vil innføre en grunnrentebeskatning for havbruksnæringa, vindkraft og vannkraft med begrunnelse i at våre fellesskapets naturressurser skal komme fellesskapet til gode. Vi mener disse vurderingene bør gjøres også for fiskerinæringa. Vi mener at den kystnære flåten gjør sin plikt overfor fellesskapet ved å være til stede i de fiskeriavhengige lokalsamfunnene og ved å legge til rette for sysselsetting både på sjø og land. For den fullstrukturerte havfiskeflåten og mer stedsuavhengige flåten som leverer frosset råstoff bør innføring av grunnrentebeskatning vurderes på lik linje med de andre næringene som vil omfattes av dette. Vi foreslår derfor at regjeringen vurderer innføring av grunnrentebeskatning for havfiskeflåten og/eller de fartøyene som ikke leverer fersk fisk på land i Norge.

**Forslag fra Hammerfest arbeiderparti**  
  
Innstilling red. kom.; Siste to linjer tatt med i innspill til mineralloven, sak Alta Ap

Utvalget foreslår å endre reglene for urfolksvederlag. Vederlaget går i dag i sin helhet til Finnmarkseiendommen, og kun for utvinning av statens mineraler på Finnmarkseiendommens grunn. Utvalget foreslår at det skal betales vederlag for all mineralutvinning i tradisjonelle samiske områder, og at vederlaget skal fordeles mellom Sametinget og siidaene som er berørt av tiltaket, med 25% til Sametinget og 75% til siidaene.  
  
Hammerfest arbeiderparti mener det bør innføres en ordning som sikrer lokalsamfunnet og de kommunene som legger tilrette for mineralutvinning, en større del av verdiskapningen.  
  
Grete Svendsen

**﻿Tillegg til kraftuttalelse:**  
  
Innstilling red. kom: Utarbeidet egen uttalelse om kraft/energi

Elektrisk kraft som er reservert sokkelen må frigis til annen næringsvirksomhet.  
  
Energi til sokkelen må løses på annen måte før elektrifiseringen innføres.  
  
Alta Ap